LV Eiropas Savienības Oficiālais Vēstnesis C 93/4

Komisijas paziņojums saskaņā ar Padomes Regulas (EEK) Nr. 2408/92 4. panta 1. punkta a) apakšpunktu

Sabiedrisko pakalpojumu sniegšanas saistību noteikšana regulārajā gaisa satiksmē starp Mariehamnu/Ālandi (MHQ) un Stokholmu/Ārlandu (ARN) laikā no 2006. gada 1. marta līdz 2009. gada 28. februārim, papildinot iepriekšējos lēmumus

(2006/C 93/03)

(Dokuments attiecas uz EEZ)

Saskaņā ar 4. panta 1. punkta a) apakšpunktu Padomes 1992. gada 23. jūlija Regulā (EEK) Nr. 2408/92 par Kopienas aviosabiedrību piekļuvi Kopienas iekšējiem gaisa ceļiem Ālandes valdība ir nolēmusi noteikt sabiedrisko pakalpojumu sniegšanas saistības regulāriem gaisa satiksmes pakalpojumiem maršrutā Mariehamna (MHQ) — Stokholma/Ārlanda (ARN), kā norādīts še turpmāk.

Minimālais lidojumu biežums

Laikā no 2006. gada 1. marta līdz 2009. gada 28. februāra katru dienu no pirmdienas līdz piektdienai veic vismaz divus reisus turp un atpakaļ. Mazā pieprasījuma dēļ jūlijā lidojumu nebūs. Visiem reisiem jābūt tiešiem.

Sēdvietu skaits

Katrā lidojumā jānodrošina vismaz 30 sēdvietas, un katru mēnesi — vismaz 2 500 sēdvietas. Ja pirmajā gadā kabīnes noslodze kaut vienā kalendārajā ceturksnī pārsniedz 80 %, sēdvietu skaitu koriģē, plānojot nākamo lidojumu grafiku.

Lidojumu grafiks

Izceļošanai no Ālandes jāpiedāvā lidojumi visās darba dienās uz visiem galapunktiem, kam ir regulārās gaisa satiksmes līnijas Zviedrijā, un uz Oslo, Kopenhāgenu un pārējām lielākajām Eiropas lidostām, kā arī atpakaļ.

Gaisa kuģim jāierodas ARN pirmdienās — piektdienās vēlākais līdz pulksten 6.30 un no 16.30 līdz 18.30. Izlidojošajiem reisiem no ARN jābūt pirmdienās — piektdienās no pulksten 8.00 līdz 9.30 un no 19.30 līdz 21.00, ja var nodrošināt pietiekamus pacelšanās un nolaišanās laikus (nišas). Noteiktās gada dienās, kad piedāvājums ir īpaši zems, piemēram, svarīgās svētku dienās vai ilgākos brīvlaikos, ar pasūtītāja piekrišanu īpašos apstākļos reisu skaitu var samazināt, ja katrs vienvirziena reiss tiek kreditēts saskaņā ar īpašu vienošanos. Tāpat arī piedāvājumu var palielināt, izmantojot īpašu norunātu tarifu par lidojumu turp un atpakaļ.

Gaisa kuģis

Patiesajam gaisa ātrumam jābūt vismaz 360 km/h. Gaisa kuģim jābūt ar hermetizētu kabīni, kurā ir tualete. Pieļaujamais bagāžas un kravas svars vienam pasažierim pilnā gaisa kuģī (kad visas sēdvietas ir aizņemtas) normālos meteoroloģiskajos apstākļos ir vismaz 20 kg.

Biļešu cenas

Maksa par lidojumu MHQ-ARN un atpakaļ nedrīkst pārsniegt 290 EUR, ieskaitot PVN un pārējos nodokļus.

Biļešu cenas korekcijas var izdarīt saskaņā ar SCB biļešu cenu indeksu komandējumiem, iepriekš saņemot Ālandes valdības piekrišanu. Jāpiedāvā arī samazinātās cenas, piemēram, bērniem, jauniešiem, studentiem un pensionāriem.

Informācija, rezervācija, pārdošana un tirgvedība

Pirms izlidošanas jānodrošina ticama informācija par visu lidojumu. Aviosabiedrība ir atbildīga par to, lai būtu viegli pieejams aktuāls un pareizs lidojumu grafiks, informācija par biļešu cenām un cita informācija par biļetēm un lai tā tiktu izplatīta atbilstošā veidā. Tirgvedībā jāizmanto reklāma vietējā presē, citos plašsaziņas līdzekļos un tūrisma brošūrās ar mērķi reklamēt gaisa ceļojumus.

Lidojumu nepārtrauktība

Ilgāk par 5 minūtēm drīkst aizkavēties augstākais 20 % izlidojošo reisu, un ilgāk par 15 minūtēm drīkst aizkavēties augstākais 5 % izlidojošo reisu. Izņemot situācijas, kuras aviosabiedrība nespēj ietekmēt, satiksmes regularitātei jābūt vismaz 99 % lidojumi vienā kalendārajā ceturksnī. Par savas darbības izbeigšanu aviosabiedrībai jāpaziņo vismaz 6 mēnešus iepriekš.

Pieejamība

Aviosabiedrībai jānodrošina, ka tiek izpildītas pasažieru prasības šādā veidā.

— Jānodrošina komfortabla, droša un neapdraudēta iekāpšana un izkāpšana.

— Īpaša uzmanība jāvelta slimiem cilvēkiem, invalīdiem un cilvēkiem ar īpašām vajadzībām, kā arī tam, lai lidojuma laikā viņi saņemtu pienācīgu palīdzību.

— Pārsēžoties jānodrošina pavadoņa un citi pamatoti pakalpojumi.

— Pēc pieprasījuma jāsniedz informācija par ceļošanas iespējām un maršrutiem.

— Jāinformē par drošumu un jāsniedz cita informācija uzskatāmi un saprotami (tā, lai to spētu uztvert arī pasažieri ar vāju redzi un dzirdi).

— Jānodrošina klientiem vienkārša biļešu rezervācija un iegāde.

— Visiem paziņojumiem gaisa kuģī jāizskan zviedriski un angliski.

Vides prasības

Trokšņa līmenis gaisa kuģī nedrīkst pārsniegt spēkā esošās normas. Visam gaisa kuģī uzstādītajam aprīkojumam, kas paredzēts komforta un vides uzlabošanai, jāfunkcionē, un tas jāizmanto atbilstīgi spēkā esošiem norādījumiem.

Ziņošana

Aviosabiedrībai, kuras pārziņā ir maršruts MHQ-ARN, katru kalendāro ceturksni jāziņo Ālandes valdībai par to, kā tā izpildījusi savas pakalpojumu sniegšanas saistības.